DA Den Europæiske Unions Tidende CE 84/602

(2004/C 84 E/0677)

SKRIFTLIG FORESPØRGSEL E-0485/04

af Daniel Varela Suanzes-Carpegna (PPE-DE) til Kommissionen

(23. februar 2004)

Om: EU's skovbrugsstrategi: »Forest Focus«

Skovbrandene i Europa er en af de væsentligste årsager til ørkendannelse og tab af biologisk mangfoldighed i de europæiske skove. Det seneste års skovbrande har sat de berørte medlemslande i virkelig traumatiske situationer, hvilket står i dyb modsætning til den begrænsede mængde fællesskabsmidler, der er til rådighed til bekæmpelse af dette stadigt mere udbredte fænomen. Den nye forordning om overvågning af skovene, »Forest Focus«, er praktisk talt den eneste virkelige »fælles« foranstaltning, der tager sigte på at bekæmpe skovbrandene, for de tiltag, der iværksættes gennem udviklingen af landdistrikter, er enkeltstående og ikke organiseret på europæisk plan.

Har Europa-Kommissionen til hensigt at rette op på denne mangel i sin næste meddelelse om EU's skovbrugsstrategi?

I så fald vil Kommissionen da oplyse, hvilke foranstaltninger den planlægger at iværksætte?

Svar afgivet på Kommissionens vegne af Margot Wallström

(31. marts 2004)

Støtte til forebyggelse af skovbrande ydes på grundlag af Parlamentets og Rådets forordning (EF) nr. 2152/2003 af 17. november 2003 om overvågning af Fællesskabets skove og disses samspil med miljøet (Forest Focus) (1)) og forordningen om udvikling af landdistrikter (Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (2)).

Foranstaltningerne til forebyggelse af skovbrande i forordningerne om »Forest Focus« og landdistriktsudvikling skal være i overensstemmelse med medlemsstaternes brandbeskyttelsesplaner og skal derfor tilgodese de forskellige prioriteter og behov, der gør sig gældende i de forskellige egne. Endvidere udgør skovforanstaltningerne i forordningen om landdistriktsudvikling en integreret tilgang til bæredygtig skovforvaltning. I forbindelse med denne tilgang betragtes forebyggelse af skovbrande i områder, hvor brandrisikoen er mellemstor til stor, som et nødvendigt element i udviklingen af skovbrugssystemer rettet mod bæredygtig skovforvaltning.

For at forbedre beredskabet i de nationale operationelle centre for bekæmpelse af skovbrande har Kommissionen udviklet en række overvågningsværktøjer, hvormed brandrisikoen kan beregnes dagligt på paneuropæisk plan. Det vigtigste resultat heraf er kort over risikoen for skovbrande, som dagligt sendes til de nationale myndigheder og tjenester og tillige til Kommissionens Overvågnings- og Informationscenter, oprettet ved Rådets beslutning af 23. oktober 2001 om indførelse af en fællesskabsordning til fremme af styrket samarbejde om indsatser på civilbeskyttelsesområdet (3). Dette center samordner gensidige bistands-interventioner, når der fremsættes anmodning bistand. Efter brandene i 2003 begyndte Kommissionen endvidere at tilbyde uddannelseskurser for nationale indsatshold, og den er nu i færd med at tilrettelægge en omfattende brandøvelse, så der kan sættes mere effektivt ind i forbindelse med fremtidige skovbrande.

Formålet med den kommende rapport om gennemførelsen af EU's skovbrugsstrategi, indført ved Rådets resolution af 15. december 1998 (4), er at undersøge resultaterne af de igangværende skovbrugsforanstaltninger, også hvad skovbrande angår, og på grundlag af konklusionerne heraf om nødvendigt foreslå mulige forbedringer. Denne rapport er endnu under udarbejdelse og ventes foreligge inden oktober 2004.

(1) EFT L 324 af 11.12.2003.

(2) EFT L 160 af 26.6.1999.

(3) EFT L 297 af 15.11.2001.

(4) EFT C 56 af 26.2.1999.